
Quantulae  cunque  tamen  sint  hae  studiorum  primitiae , 
animo  lubenti  et  gratissimo,  eas  tibi  sacravi:  quas,  in¬ 
dignas  saiie,  accipias  oro .  Diu  coeli  luce  et  spiritu  per- 
j 'ruaris ,  tuis  omnibus  reique  publicae  decori  et  utilitati 
plures  annos  vivas,  auraeque  tibi faustae  semper  afflent , 
D  cum  optimum  maximum  oro.-— Vale. 

DISPUTATIO  MEDICA, 

DE 

CANALIS  ALIMENTI  SCIRRHO, 

QUAEDAM 

COMPLECTENS. 


AUCTORE  GUALTERO  MORSON. 


PRjEFANDA. 

Quamvis  innumera  fere  adversae  valetudi¬ 
nis  genera  homines  plectere  et  absumere 
consuerunt,  vix  ulla  tamen  non  ad  catervam 
duplicem  referri  posse  videntur.  Alia  ni¬ 
mirum  acuta  pede  citissimo  invadunt,  notis 
acerbioribus  denunciantur,  actiones  vitae 
necessarias  laedunt;  ideoque  salute  aut  morte 
celeriter  finiuntur.  Alia  contra  vetusta  tarda 


A 

et  per  insidias  obrepunt,  nec  raro  aliquam¬ 
diu  vel  peritissimos  ludunt ;  vitamque  mi¬ 
serrimam  reddunt,  etsi  non  protinus  extin- 
guunt ;  demum  profecto  serius  ocyus,  occi¬ 
sura.  Quanquam  fateri  liceat,  utraque  acer¬ 
rimum  Medicorum  Studium  desiderare  ; 
Scire  tamen  oportet,  solertia  et  cura  potissi¬ 
mum  opus  esse,  quo  rite  perspiciantur  ve¬ 
tustiora  morborum  genera.  Multa  enim  ex 
iis  non  solum  intimis  corporis  penetralibus 
inhaerent.  Verum  etiam  diu  obscura  signa 
sibi  praeferunt :  quo  fit  ut  inexpertus  facile 
errare  possit,  exinde  curationem  perniciosam 
secuturus.  Acuta  autem  mala  notis  satis 
evidentibus  cognita  rarius  fallunt ;  ratioque 
curandi  idonea  multo  frequentius  patet. 
Quidam  vetustiorum,  ut  opinor,  morborum 
aequo  minoris  apud  medicos  habiti  sunt : 
cum  vero  permagni  interesse  duco,  ut  eorun¬ 
dem  sedes,  causae  et  curationes  patefiant ; 
unum,  luctuosissimum  sane,  selegi,  de  quo, 
summos  medicinae  honores  ambiturus,  pau¬ 
ca  conscriberem  :  Ventriculi  nempe  maxi- 
meque  Pylori  Scirrhum.  Neque  de  intes- 

tino  eodem  vitioso  silere  consilium  est.  Haud 
equidem  profiteor  nova  me  luce  hoc  malum 
exitiosum,  initio  obscurum,  nec  alienis  absi¬ 
mile  clarare  posse.  In  animo  est,  non  nisi 
cognitu  dignissima  ad  hoc  argumentum  gra¬ 
ve  pertinentia,  quae  nuperi,  et  praesertim 
Monro  Tertius,  ediderint,  proferre:  quo 
scrutatores  feliciores  tanti  et  tam  crudelis 
morbi  admonerem,  atque  ad  altius  indagan¬ 
dum  impellerem. 

Ea  vox  44  Schirrus  ”  idem  fere  significat, 
quod  Latina  ista  44  durus  ”  qua  ideo  Medici 
non  raro  usi  sunt,  ad  omnigena  tubera  dura 
designanda.  Quum  vero  causae  plures  inter 
se  diversae  viscera  durare  et  amplificare  pos¬ 
sunt,  unum  nomen  perperam  omnia  mali 
hujusmodi  complecti  manifestum  est.  Tanta 
enim  est  vis  consuetudinis,  ut  demum  om¬ 
nia  mala  eodem  nomine  donata,  quantum¬ 
cunque  invicem  discrepent,  unius  generis 
esse  judicemus.  Hoc  incommodum  exem¬ 
plis  illustrare  facile  est  ;  durities  ista  jecino- 
ris,  quae  toties  ebriosis  contingit,  a  pleris- 

que  Medicorum  Scirrhus  nominatur :  quo 
ipsissimo  etiam  nomine  indicare  solet  ven¬ 
triculi  malum  nunc  persequendum.  Hi 
tamen  morbi  omnino  dissimiles  inter  se  ne¬ 
que  causas,  nec  fines,  nec  curationem  easdem 
agnoscunt.  Quod  cum  res  ita  se  habet  hanc 
vocem  <c  Scirrhus”  simile  angustiori  continere 
opus  est ;  ita  ut  idem  semper  mali  genus  de¬ 
notet.  Quum  igitur  longe  saepius  tuber  is¬ 
tud  durum  et  dolens,  quod  in  Cancrum  abire 
consuevit,  hoc  nomine  insigniter,  satius  esse 
nobis  videtur,  ut  nullum  aliud  vitium  am¬ 
plectatur  Scirrhus,  ita  definitus,  glandulas 
pene  unicas  aggreditur ;  neque  has  omnes 
pariter:  at  potissimum  secretrices,  nimirum 
mammas,  testes,  prostratam,  &c.  partesque 
glandibus  mucosis  crebrioribus  instructas  : 
quales  sunt  cardia,  pylorus,  anfractus  coli, 
rectum,  os  uteri,  kc.  sequitur  ut  haecce  prae¬ 
fatus,  ad  rem  propositam  aggrediendam  tran¬ 


seam. 

DE  SCIRRHI  PYLORI  NOTIS. 

KI9D8B9  m^flOitettfO  00(1  fSOff.h  99  ft  &£8f JSO  OISD 

Etiamsi  nulla  ventriculi  pars  Scirrhi  im¬ 
munis  esse  potest,  pylorus  tamen  prae  aliis 
ei  patet,  prae  causis  mox  exponendis.  Cui¬ 
cunque  sedi  inhaereat,  cursus  ejus  in  partes 
duas  dividitur  :  quarum  prior  signa  Scirrhi 
ipsius,  id  est,  inflammationis  lentae  suique  si¬ 
milis;  altera  vero  Cancri,  id  est  exulcerationis 
demum  secutae,  complectuntur.  Monroi 
Tertio  sane  assentior,  professo  hoc  malum  py¬ 
loro  infestum  recte  in  tres  diduci  partes  :  sic 
ut  prima  notas  Scirrhi  ineuntis  amplectatur  ; 
secunda,  eundem  confirmatum,  manuque 
contrectante  detegendum  exhibeat  ;  tertia, 
vera  signa  cancri  sibi  praeferat. 

DE  PARTIS  PRIMAE  SIGNIS . 

/ 

Tarde  et  pedetentim  hic  morbus  aggre¬ 
di  solet :  multo  saepissime  senioribus  et  leu- 
cophlegmaticis  accidit.  Vires  animi  et  cor¬ 
poris  languent,  vultus  pallet,  potiusque  lu¬ 
ridus  squalet :  oculi  nitoris  expertes  mentem 
habetatam  et  moestam  denuntiant.  Omnes 
pene  notae  Dyspepsiae  propriae  infelicem 
plectunt ;  scilicet,  cibi  fastidiuntur  et  evo¬ 
muntur  :  dolor  et  ardor  ad  ventriculum  re¬ 
lati  urgent :  modo  inflatio  et  ructus  vexant : 
alvus  varia  est,  modo  cita,  modo  coacta. 
Praeter  haec  notatu  dignissimum  opinor, 
cibos  sesquihora,  bihoriove  postea  evomi, 
quam  sumpti  fuerint,  necnon  dolorem  ven¬ 
triculi  continenter  cruciare,  accepto  cibo, 
premente  manu,  augendum  :  corpus  porro 
aliquantum  emacrescere.  Quamdiu  mala 
jam  proposita  perseverent,  dictu  paulo  dim- 

cilius  est,  eo  quod  hic  morbus  jam  iniens  per¬ 
obscurus  non  multum  Dyspepsiae  discre¬ 
pat.  Veri  est  simile  aegrum  ita,  ut  supra 
retuli,  plures  hebdomadas  se  habere  posse. 


DE  FARTIS  SECUNDAE  SIGNIS. 

Demum  non  solum  mala  descripta  ingra¬ 
vescunt,  verum  insuper  alia  signa  nascuntur 
morbi  urgentis  naturam  clarius  insignitura. 
Corpus  multo  magis  tabescit  ;  vultus  non 
solum  luridus  expallescit,  sed  etiam  extenu¬ 
atur  :  oculi  lapsi  quasi  sidunt.  Eo  sane 
nunc  marcet  totum  corpus,  eoque  ingraves¬ 
cit  morbus,  ut  pylorum  durum  et  ampliatum 
manu  premente,  medico  sentire  liceat.  Nec 
vero  semper  sedi  solitae  inhaeret ;  at  saepe 
suo  nutu  deorsum  ad  umbilicum  usque,  vel 
infra,  fertur,  imposita  manu  percipiendus. 
Ubicunque  ventris  situs  sit  nunquam  non 
manu,  aut  quovis  alieno  oppressus  gravius 

dolet :  quod  si  ad  umbilicum  descenderit, 
nosse  juvat,  quoties  cibus  ingeritur,  aliquan¬ 
to  eum  elatiorem  protinus  fieri.  Miser  noctu 
vigilat,  certeve  parum  dormit ;  acor  ventri¬ 
culum  plectit,  ardoris  sensum  illaturus.  Nau¬ 
sea  et  vomitus  magis  quam  antehac  cruci¬ 
ant  ;  nec  rarb  evomitur  cibus  crudus,  vix 
nempe  mutatus,  pituita  acida  mistus*  Al¬ 
vus  inter  haec,  fere  pigra  est  ;  dejectiones 
atrae  sunt  et  male  olent :  Scire  autem  licet 
hasce,  qualescunque  sint,  semper  parcas  esse. 
Nunc  tandem  cor  et  arteriae  multum  affici 
coeperunt  :  hae  scilicet  languidius  et  citius 
quam  fert  natura  saliunt  circiter  XCies  Cies 
vel  CXies  quoque  LXma  horae  parte.  Qui¬ 
dam  hoc  morbo  tentati  nunc  in  latus  dex- 

ZXE  PARTIS  TERTIM  NOTIS. 


Tandem,  ad  ultima  ventum  esse  testan- 
tur  omnia  mala  supra  comprehensa  acerbio¬ 
ra  ;  dolor  praesertim  cruciantissimus  et  quasi 
urens  ;  atque  Febris  hectica.  Nunc  cibus 
acceptus  dolorem  insigniter  exasperat,  et  im¬ 
patibilem  reddit  ;  protinusque  respuitur. 
Sordes  atrapici  vel  choavae  baccis  exustis  et 
tritis  similis  cum  cibo  evomitur ;  deorsum 
quoque  excernitur  natura  istius  modi.  In¬ 
terdum  eruor  ipse  coactus  frustis  membranae 
ventriculi  intimae  rosae,  vomitu  ejicitur. 
Quanquam,  Febris  hectica  nunc  miserum 
sudoribus  macerat,  haud  tamen  alvus  fu¬ 
sissima  exercet.  Denuo  mors  exoptanda 
tot  tantasque  aerumnas  finit ;  modo  pede- 
tentim,  alias  subito. 

DE  CARDIAE  ET  PARTIUM  EI  VICINARUM 

SCIRRHI  SIGNIS. 


Cardia  partesque  vicinae  citra  et  ultra 
eam  haud  raro  in  Scirrhum  incidunt.  Sig¬ 
na  quae  hoc  malum  luctuosum  denuntiant, 
vix  eandem  distributionem,  quam  Scirrhi 
Pylori  propria,  recte  accipiunt.  Interdum 
sane  homo  inedia  confectus  ante  absumitur, 
quam  exulceratio  supervenerit.  Missa  igi¬ 
tur  ordinatione  ista  signorum,  ea  exponere 
nitar. 

Ad  Senem  jam  vergentes,  languidique 
et  pallidi  prae  aliis  huic  malo,  haud  secus  at¬ 
que  Scirrho  Pylori,  patent.  Vires  Cibor¬ 
um  concoctrices  ab  initio  ipso  dilabuntur, 
alvusque  torpet.  Serius  ocyus,  dolor  ad 
os  ventriculi  superius,  id  est,  cardiam,  re¬ 
latus  torquere  coepit  ;  maximeque  inter 

devorandum.  Concreta  omnia  ingurgitari 
nequeunt.  Summum  movent  cruciatum  ; 
motu  abnormi  quae  fibrarum  rejicienda.  Ne- 
que  aeger  facile  bibit,  potus  scilicet  accep¬ 
tus  gulae  aliquamdiu  inhaeret ;  eandem  dis¬ 
tendit  hominique  strangulationem  minita¬ 
tur,  denuo,  motu  abnormi  moliente,  subito 
pernares  et  os  rejiciendus.  Magna  copia 
sic  expulsa,  aeger  plurimum  levatur ;  et 
pars  reliqua  tarde,  nec  sine  murmure  ventri¬ 
culum  petit.  Cardialgia  multum  et  crebro 
vexat ;  homo  graviter  singultit.  Corpus 

i» 

quam  celerrime  tabescit :  manu  autem  im¬ 
posita,  tumor  non  percipi  consuevit.  Vo¬ 
mitu  non  raro  ejicitur  quae  pars  ciborum 
ventriculum  odit.  Morbo  ingravescente,  et 
inveterascente,  sanies  foeda  cum  cibo  evo¬ 
mitur  ;  et  mala  febris  hecticae  propria  su¬ 
perveniunt.  Plerique  tamen  hoc  diro  morbo 
tentati  inedia  consumpti  pereunt ;  qua  pro¬ 
fecto  vires  in  tantum  saepe  ditabuntur,  ut 
paucis  diebus  ante  spiritum  extremum  lo¬ 
quendi,  imo  vero,  vocis  edendae,  facultas 
deficiat.  Quidam  torporis  sensum  ad  itites- 

testina  referunt,  Paralysi  orto  haud  absimi¬ 
lem.  Nonnullis  hoc  malum  a  Cardia  orsum 
sensim  ascendit;  gulamque  eo  coarctat  ut 
tandem  cibi  accepti  pharyngem  transgredi 
nequeant.  Notatu  dignum  est  nonnullis 
spasmum  fibras  oesophagi  simul  angustare. 
Quippe  qui,  etsi  continenter  vorandi  diffi¬ 
cultate  vexentur  subinde  tamen  multo  dif¬ 
ficilius  glutiunt :  sibique  mox  strangulan¬ 
di  videntur. 

Praeter  notas  cardiae  vitiosae,  jam  pro¬ 
positas,  Scirrho,  nosse  juvat,  instrumentum 
quod  vernacule  “  Probang”  nominatur,  im¬ 
missum  ad  ventriculum  usque  descendere 
non  posse ;  et  ita  quodammodo  morbi  na¬ 
turam  illustrare. 

DE  SCIRRHO  INTESTINI  AFFECTI  NOTIS . 


Intestinum  crassius  longe  frequentius 
quam  tenuius  in  hunc  morbum  incidit; 
quippe  quod  glandulis  multo  magis  abun¬ 
dat.  Potissimum  vero  implicari  solent,  ca¬ 
put  caecum  coli,  et  rectum.  Cuicunque 
parti  intestini  malum  insideat,  multa  signa 
communia  et  perpetua  urgere  consuerunt : 
nimirum  mens  demissa,  vultus  luridus,  vires 
labefactatae,  et  ciborum  concoctio  mala. 

Dolor  acutus  manu  prementi  auctus,  ali¬ 
cubi  ventris  torquet,  ibidem  tuber  dolens 
contrectari  posse  solet,  et  aeger  aera  intesti¬ 
no  inclusum  partem  affectam  tarde,  diffi¬ 
culter,  sibiloque  edito,  permeare  sentit.  Ne¬ 
que  vero  haec  signa  ipsissimam  sedem  sa¬ 
tis  illustrant  ;  intestinum  enim  admodum 
est  anfractuosum ;  ita  ut  duae  partes  ejus, 

inter  se  diversae,  eandem  fere  regionem  oc¬ 
cupent.  Siquidem  liquores  per  anum  injecti 
vix  partem  vitiatam  transgredi  possunt,  ma¬ 
nifestum  est  hanc  ano  tanto  propiorem 
esse,  quanto  minus  liquoris  ingressum  fue¬ 
rit  ;  et  exinde  mali  sedem  aliquando  pate¬ 
scere.  Hic  morbus  lento  progreditur  passu  : 
Sub  initio  cupiditas  dejiciendi  crebrior  ex¬ 
ercet:  Dejectiones  autem  parcae  sunt,  te¬ 
nuiores  quam  fert  natura,  e  stercore  liqui¬ 
diori,  pituita  spumante  et  cruore  composi¬ 
tae.  Simul  atque  homo  eo  marcuerit,  ut 
tuber  dolens,  de  quo  jam  retuli,  persentiri 
possit:  arteriae  concitari,  et  aequo  citius 
micare  coeperunt.  Denuo  intestinum  eo 
angustatur,  ut  non  nisi  pauxillum  stercoris 
excernatur,  venter  intumescat,  dolor  admo¬ 
dum  increscat,  vomitus  crebrior  plectat  et 
tandem  cibus  omnigenus  protinus  respua¬ 
tur.  Mors  tantis  miseriis  finem  imponit ; 
aut  inedia  absumptura,  aut  Cancro  Febrem 
hecticam  iethalem  illaturo  et  intestinum 
erosuro.  Notae  supra  dictae  aliquam  par¬ 
tem  coli  laborare  testantur.  Quod  si  ree- 

tum  hoc  malo  conflictatur,  signa  quaedam 
propria,  ad  mali  sedem  referenda,  nascun¬ 
tur  :  mingendi  difficultas  et  dolor  cervicis 
vesicae  plectunt.  Doloris  et  molestiae  sen¬ 
sus  ibidem  continenter  exercet,  equitando 
et  ambulando  auctus.  Stercus  dejicitur  so¬ 
lito  parcius  et  angustius  :  modo,  sphinctere 
admodum  contracto,  nihil,  nisi  pituita  foe¬ 
da,  excernitur.  Desidendi  cupiditas  est  fre¬ 
quens,  et  inter  dejiciendum  aeger  multum 
cruciatur,  praesertim,  quoties  ista  foeda  sa¬ 
nies  emittitur.  Digitus  vix  in  rectum,  co- 

A 

arctatum  scilicet  immitti  potest.  Demum, 
infelix  absumitur,  aut  propter  alvi  dejectio¬ 
nis  omnino  suppressas,  ideoque  cibum  non 
rite  concoctum,  et  corpus  non  alitum  ;  aut 
subinde,  intestino  roso,  propter  tympani¬ 
tem  vel  inflammationem  peritonaei  illatam. 

DE  SCIRRHI  PYLORI ,  Sfc.  EVENTU . 

Lugendum  est  Scirrhum,  cuieunque  se- 
di  inhaereat,  arti  medicae  medicabilem  non 
esse :  aliter  tamen  alibi  situs  mortem  ad- 
sciscit  homini  pro  partis  affectae  officio.  Si 
in  pylorum  incumbit,  triplici  ratione  occi¬ 
dere  posse  videtur  :  quidam  nimirum  antea 
pereunt,  quam  ad  carcinoma  ventum  sit ; 
viribus  nempe  cibi  concoetricibus  dilapsis, 
ideoque  corpore  extenuato,  roboreque  peni¬ 
tus  contrito  alii,  carcinomate  illato,  ob  dolo¬ 
rem  impatibilem  et  febrem  hecticam  exin¬ 
de  oriunda,  succumbant.  Denique  nonnul¬ 
los  fluxus  sanguinis  intra  ventriculum  ene¬ 
cuit,  praeter  caeteras  lethi  causas  supra  com¬ 
prehensas  ;  id  est,  sanies  acerrima  ulcere 
genita  arterias,  venasque  ei  proximas  exe¬ 
dit.  Scirrhus  cardiae  simili  ratione  miseros, 
quos  tentat  absumit.  De  scirrhi  intestino 
infesti  exitu,  jam  satis  diximus. 

QUAE  SECTO  CADAVERE  DEPREHEN¬ 
DANTUR. 

X 

.  ^  r  ...  .  y  . ,  '  ffTYi  i 

Cadavere  secto  cujusvis  scirrho  pylori 
absumpti,  haeece  praeter  naturam  oculis  pa¬ 
tere  solent :  os  pylori  aequo  angustius  est : 
modo  vix,  aut  ne  vix  quidem  hiat.  Tuber 
cui  nomen  scirrhus,  ubicunque  situm  sit,  e 
glandibus  mucosis  induratis  et  ampliatis 

incipere  videtur ;  deinde  tela  reticulata, 

* 

quae  membranam  mucosam  musculosae  ad- 
nectit,  fit  densior,  crassior,  subflava  et  fi¬ 
brata.  Membrana  extima  e  peritonaeo  de¬ 
ducta  durior  et  pene  cornea  esse  consuevit. 
Membranae  musculosae  fibrae  tantum  non 
evanuerunt,  naturis  cartilagineis  invicem 
disjectae.  Rugae  membranae  intimae  gran¬ 
diores  et  crassiores  esse  conspiciuntur.  Haec 
omnia  pyloro,  haud  aliter  atque  aliis  parti¬ 
bus  Scirrho  implicatis  eveniunt :  quo  fit,  ut 
valde  crassescat.  Ventriculus  ipse  multo 

grandior  est  quam  ex  consuetudine :  nosse 

c 

quoque  juvat,  quacunque  pars  canalis  ali¬ 
menti  Scirrho  aliove  vitio  coarctetur,  citeri¬ 
orem  partem  tumefieri,  ulteriorem  vero  ex¬ 
iliorem  esse.  Pyloris  gravior  et  auctior  suo 
nutu  deorsum  fertur,  haud  raro  ad  umbili¬ 
cum  usque,  vel  infra.  Glandes  lymphatici 
arcui  ventriculi  minori  inspersae  fere  indu¬ 
ratae  reperiuntur.  Aer  mali  generis  ventri- 

* 

culum  distendere  consuevit ;  saniesque  atra, 
pici  haud  absimilis  faciem  ejus  interiorem 
inquinat,  si  cancer  mortem  antecesserit,  pa¬ 
rietes  apud  pylorum,  bic  illic  exesae  appa¬ 
rent  :  imo  vero  interdum  foramen  praeter 
naturam  patet.  Intestinum  tenuius  multo 
frequentius  tantum  non  inane  est. 

Cardia  Scirrho  tentata  easdem  fere  notas, 
quas  pylorus,  patefacto  cadavere  sibi  prae¬ 
fert  ;  hoc  sane  cardia  proposito  morbo  plexa 
pyloro  vitioso  discrepat :  quod,  illa  laboran¬ 
te,  gula,  ultra  debitum  amplificatur,  ventri¬ 
culus  contrahitur,  et  pene  vacuus  est ;  hoc 
contra  implicato,  ventriculus  grandior,  intes¬ 
tinum  tenue  perexiguum  fit.  Intestinum 

Scirrho  tentatum  eadem  signa  quae  cardia 
et  pylorus  oculis  exhibet :  haec  ideo  memo¬ 
rare  supervacuum  judico :  Parietes  vitiatae 
partis  modo  pollicem  unum  crassi  inveniun¬ 
tur.  Intestinum  citra  hanc  latius,  ultra  au¬ 
tem,  angustius  quam  valetudine  integra,  es¬ 
se  solet.  Non  raro  si  carcinoma  graviter 
exulceraverit,  intestinum  cum  visceribus  pro¬ 
pinquis,  praeter  naturam,  committitur ;  sci¬ 
licet  colon,  ubi  se  arcuat,  cum  ventriculo, 
rectum  cum  vesica  apud  mares;  aut  idem 
cum  vagina,  muliere  aegrotante  :  quo  fit,  ut 
modo  stercus  evomatur,  modo  urina  cum 
stercore  dejiciatur.  Quos  tympanites  paulo 
ante  mortem  tumefecit,  iis,  cadavere  secto, 
intestinum  diruptum  penitus  ve  exesum  ap¬ 
paruit. 

DE  DIAGNOSI. 

Quoniam  Scirrhus  Cardiae  non  solum 
mala  gravissima  et  propria  excitat,  verum 
etiam,  liomine  adhuc  spirante,  clare,  ut 
opinor,  instrumento  idoneo  demisso,  retegi¬ 
tur  :  non  opus  esse  videtur,  ut  alte  inquira¬ 
tur,  quo  facto  ab  aliis  morbis  discerni  queat. 
At  vero  Scirrhus  Pylori  longe  aliter  se  habet : 
mali  enim  sedes  aliquamdiu  latet,  tactu  haud 
deprehendenda :  non  pauca  etiam  ex  ejus 
signis  aliunde,  quoque  scilicet  ex  debilitate 
ventriculi  sola,  enasci  possunt :  proximum 
est  igitur,  ut  quaeramus,  unde  patescat,  in¬ 
ter  principia  Scirrhus  ne  Pylori  an  Dyspep¬ 
sia  aliquem  torqueat.  Juventa  florentes, 
temperamento  sanguineo  praediti,  atque  ad 
arthritidem  propensi,  prae  aliis  Dyspepsia 
idiopathica,  id  est  infirmitate  ventriculi  vex¬ 
antur  ;  contra,  Scirrhus,  sive  Pylorum  sive 
aliam  sedem  occupat,  Seniores,  malo  habitu 
affectos,  leucophlegmaticos,  aggredi  mavult. 

Illa  sensim,  annis  increscentibus,  mitescere 
consuevit :  hic  autem  indies  ingravescere 
pergit.  Haud  sane  ignoro  Pylorum  Scirrho 
vitiosum  initio  omnia  fere  mala  quae  definitio 
Culleniana  Dyspepsiae  complectitur,  facesse¬ 
re  :  quaedam  vero  ex  his  ipsis  acerbiora 
Scirrho  quam  ventriculi  debilitate  lentatis 
accidunt.  Exemplo  sit  dolor :  qui,  pyloro 
affecto,  continenter  saevit,  prementeque  ma¬ 
nu  increscit :  spasmo  autem  gignitur  Dolor 
Dyspepsiae  proprius  ;  quippe  qui  non  assi¬ 
duus  est,  pressoque  ventriculo  mitescit.  Dys- 
pepticus  non  semper  cibi  fastidiosus  est ;  at 
interdum  edacior  ;  morbo  autem,  de  quo  agi¬ 
mus,  urgente,  nausea  cibique  fastidium  per¬ 
petuo  angunt.  Cui  subest  Dyspepsia,  is  non 
semper  vomitu  plectitur ;  neque  hoc  signum 
certa  lege  regitur :  contra,  Scirrho  Pylori 
aegrotus,  bihorio  post  cibum  sumptum,  evo¬ 
mere  consuevit.  Huc  accedit  eundem  mul¬ 
to  citius  et  magis  tabescere,  quam  Dyspepti- 
cum ;  alvumque  ei  longe  tardiorem  esse, 
multo,  pertinacius  obniti  medicamentis,  mul¬ 
toque  parcius  excernere.  Demum,  simul 


22  DE  CANALIS  ALIMENTT  SCIRRHO. 


atque,  Pyloro  amplificato,  et  corpore  ema¬ 
crescente,  tuber  durum  contrectanti  medico 
patet,  dubitandum  non  esse  satis  constat.* 

Quamvis  Scirrhus  intestini  notas  sibi  prae¬ 
fert  satis  conspicuas,  fieri  tamen  potest  ut  rei 
medicae  imperitus  haemorrhoidem  ei  subesse 
injuria  credat,  quem  rectum  Scirrho  vitio¬ 
sum  plectit.  Nosse  igitur  juvat,  partem  in¬ 
testini  recti,  quae  duos  vel  tres  pollices  ano 
distat.  Scirrhi  fere  sedem  esse ;  hunc  porro 
ibi  ambitui  toti  intestini  pariter  contingere ; 
contra  haemorrhoidem  non  prius  gravem  in¬ 
ferre  molestiam  quam  tubercula  prominu- 
rint.  > 


Si  Pylorus,  prae  aucto  pondere,  suo  nutu  deorsum 
feratur,  tuber  exinde  constituitur,  uti  jam  retuli,  umbi¬ 
lico  propinquum  ,j  quod  inexpertus  calculum  esse  intes¬ 
tino  infixum  judicare  potest.  At  vero  idem  esse  Pylo¬ 
rum  sedi  dimotum,  docent  caetera  indicia  morbi  proposi¬ 
ti,  dolorque  presso  tubere  intentus,  citra  colicae  calculo¬ 
sae  notas  proprias. 

DE  CAUSIS. 

Causas  morborum  auctores  triplices  pro¬ 
posuerunt  esse  nimirum,  abditas,  sive  pro¬ 
clivitatis  genitrices  ;  evidentes,  sive  excitan¬ 
tes  :  nec  non  continentes.  De  quarum  sin 
gulis,  quod  ad  Scirrhum,  disputandum. 


DE  CAUSIS  ABDITIS. 

Multi  contendunt  Schirrhum  esse  here¬ 
ditarium  ;  vel  haereditate  quasi  a  parentibus 
ad  natos  transferre.  Qui  recte  indicasse  vi¬ 
dentur,  si  profecto  ullum  genus  valetudinis 
adversae,  quod  propriam  corporis  indolem 
affectat,  idcirco  haereditarium  nominari 
oporteat.  Non  enim  dubitari  potest  tem¬ 
peramento  leucophlegmatico  praeditos,  prae 
aliis  schirrho  esse  opportunos.  Ne  multa 
igitur,  usu  docemur  causas  ejus  abditas  esse 

temperamentum  jam  relatum,  corporis  ha¬ 
bitum  malum  sui  similem,  aetatemque  pro¬ 
vectiorem.  Cardia,  pylorus  et  intestinum 
crassius,  magis  quam  aliae  partis  canalis  ali¬ 
menti,  huic  malo  patent :  eo  quod  glandibus 
mucosis  sede  ejus  praecipua,  scatent :  quin- 
etiam,  ora  duo  ventriculi  ad  idem  propensi¬ 
ora  sunt,  quod  aliena  irritandi  potentia  ea¬ 
dem,  prae  angustia,  potissimum  laedunt : 
quod  porro,  fibris  motricibus  crebris  et  for¬ 
tioribus  instructa,  facile,  admota  noxa  irri- 
tatrice,  spasmo  coarctantur. 


DE  CAUSIS  EVIDENTIBUS . 

Irritamenta  parti  admota  causae  sunt 
Scirrhi  Excitantes.  Haec  vero,  pro  mali  se¬ 
de,  differre  manifestum  est.  Muliere  scili¬ 
cet,  cui  causae  abditae  contingunt,  uber  ictu 
violatum,  vestitu  arcto  pressum,  aut  motu 
brachii  vehemente  et  crebro  irritatum,  in 
Scirrhum  incidet ;  praeter  alias  causas,  quas 


/ 

hic  memorare  non  opus  est.  Quod  ad  Scirr- 
hum  pylori  ventriculi  inflammatio  praegres¬ 
sa,  Dyspepsia  diutina,  epigastrium,  ictu  ali- 
ove  impetu  alieno  laesum,  cibus  concoctu 
difficilis,  potus  meraciores  largius  et  saepius 
ingurgitati,  epulae  cautiores  ;  acria  demum 
omnigena  ingesta,  opportunos  hoc  diro  mor¬ 
bo  implicare  poterunt.  Scirrhum  cardiae 
causas  agnoscere,  easdem,  iisve  consimiles, 
in  aprico  est,  nec  vero  celandum  causam  ip¬ 
sissimam  subinde  minus  perspicuam  esse. 
Enteritis  praegressa,  alvi  pigritia,  colica, 
acria  intestino  infixa,  Dyspepsia,  et  alia 
noxae  istiusmodi  Scirrhum  intestino  inferre 
solent ;  homine  nimirum  jam  opportuno. 


DE  CAUSA  CONTINENTE. 

Siquidem  Scirrhus  ab  irritamentis  excita¬ 
ri  et  in  exulcerationem  sui  similem  abire,  so¬ 
let:  quum  dolorem  parte  affecta  oppressa  in¬ 
tentum  sedantibusque  et  exinanientibus  fere 

D 

mitigatum  progignit ;  perhibeo  causam  ejus 
continentem  esse  “  inflammationem  lentam 
“  sui  que  similem,  glandibus  initio,  dein  vici- 
“  nis  partibus  infestam  ;  necnon  in  carcino- 
ee  ma  desituram.” 


DE  SIGNORUM  RATIONE. 

Quod  ad  signorum  rationem  attinet,  in 
animo  est  Scirrhi  Pylori  indiciis  potissimum 
insistere. 

Omnes  fere  Dyspepsiae  notae  hoc  vitio 
enascuntur,  eo  quod,  pyloro  coarctato,  cibus 
aequo  diutius  in  ventriculo  commoratus, 
fermentescit.  Verique  est  simile  fibros  hu¬ 
jus  visceris,  simul  imbecillas,  operam  ecdem 
collocare.  Dolor  assiduus  premente  quovis 
exasperatus  urget ;  quod  Scirrhus  inflam¬ 
matio  est  sui  similis.  Vomitus  bihorio  post 
cibum  sumptum  accedit ;  quia  actione  chy- 
mi  confectrice  tunc  finita,  fibrae  ventriculi 

motrices  duodeno  cibum  tradere  nituntur : 
qui,  ore  coarctato,  transeundi  impotens  de¬ 
tinetur  ;  tantumque  irritat,  ut  vomitu  de¬ 
mum  ejiciatur.  Homo  marcet,  alvusque 
pigerrima  fit  quod  ciborum  non  nisi  paux¬ 
illum  intestino  committitur:  Siquidem  quam 
plurimum  vomitu  respuitur.  Conjicio  porro 
minus  fellis  secretum,  quam  fert  natura  al¬ 
vum  hic  tardare.  Id  genus  ulceris,  cui  no¬ 
men  carcinoma,  saniem  acerrimam  et  corrup¬ 
tissimam  excernit.  Haec  nervos  partis  in¬ 
signiter  irritat;  quo  fit,  ut  dolor  ingravescat 
et  urens  quasi  saeviat,  exulcerato  pyloro. 
Eadem  resorpta  febris  hecticae  demum  illa¬ 
tae  est  genitrix.  Denique  sordes  pici  similis 
utraque  via  excreta,  e  sanie  jam  proposita 
et  cruore  simul  mistis  constat  :  ab  illa 
enim  vasa  exesa  hunc  profundunt.  Haud 
opus  esse  videtur  ut  amplius  de  signorum 
ratione  disputem.  Quae  enim  jam  memini, 
satis  notas  Scirrhi,  cuivis  alii  sedi  inhaeren¬ 
tis,  illustrabunt. 

DE  CURATIONE . 

Scirrho  Pylori  urgente,  curatio  hisce  con¬ 
siliis  exequendis  continetur  :  nimirum,  opor¬ 
tet,  I.  Notas  Dyspepsiae  lenire.  II.  Scirr- 
hum,  si  equidem  fieri  possit,  resolvere  :  cer- 
teve  progressum  ejus  sedare.  III.  Viribus 
lapsis  succurrere. 

I.  Quo  notae  Dyspepsiae  mitigentur,  opus 
erit  vomitum  semel  radice  callicoccae  ipe- 
cacuanhae  aut  sulphate  zinci,  et  postea  de¬ 
jectionem,  submuriate  hydrargyri  et  radice 
convolvuli  jalappae,  vel  salium  quovis  me¬ 
diorum  et  infuso  foliorum  cassiae  sennae 
moliri.  Alvus  equidem  assidue  medicamen¬ 
tis  purganda  et  interdum  ducenda  erit, 
quippe  quae  tardissima  est.  Si  ventriculo 
et  intestino  ita  rite  expurgatis,  vomitus 
torquere  non  desinat,  consopiendus  est  ci¬ 
trate  potassae,  inter  effervescendum  ingesto, 
vel  aethere  sulphurico  opio  adjecto :  vel 

naturis  aromaticis.  Cardialgia  sub-carbo- 
nate  potassae  vel  sodae,  aut  magnesiae  ejus- 
demve  carbonati  cedet.  Inflatio,  si  vehe¬ 
mens,  paucis  guttis  cujusvis  oleorum  vola¬ 
tilium,  vel  pauxillo  aetheris  sulphurici  seda¬ 
bitur.  Dolor  narcotica  ingeri  postulat : 
qualia  sunt  opium,  (quod  caeteris  longe  an¬ 
tecellit,)  hyoscyamus  niger,  conium  macu¬ 
latum  et  lactucarium. 

II.  Quo  Scirrhus  (inflamatio  sui  similis) 

resolvatur  certeve  eo  debelletur  ut  exulce- 

•  * 

ratio  serior  sit  remediis  inflammationi  sedan¬ 
dae  idoneis  utendum  :  At  vero  infirmitas 
medicum  hanc  curationem  acriter  persequi 
non  sinit.  Si  pars  affecta  pressa  multum 
doleat,  hirudinibus  impositis  opus  erit ;  nec- 
non  cutem  summam  ibidem  unguento  tar- 
tratis  antimonii  exulcerare  juvabit.  Eodem 
spectabit  alvum  purgare  et  ducere,  aegrum- 
que  victu  simpliciter  praeparato,  concoctu 
facili  et  blando  alere ;  nimirum,  lacte  ovis 
crudis,  jusculis  saturioribus,  carne  bovilla 
assa  vel  elixa,  parcaque.  Evitanda  potus 

meraci,  (ni  consuetudo  praegressa  eos  con¬ 
cedi  postulet)  condita  omnia,  salsamenta; 
certeve,  non  nisi  parcissime  danda.  Quie- 
quid  denique  concoctu  sit  difficile  nocebit. 

Praeparata  ex  hydrargyro  adjutura  an 
laesura  sint,  anceps  haereo.  Illud  convenit, 

s 

non  judicandum  esse,  eadem  profectura,  eo 
quod  jecore  duro  aegrotanti  succurrunt: 
id  enim  vitium  Scirrho  longe  distat. 

Quidam  carbonate  ferri,  tartrate  ferri  et 
potassae  et  arsenite  potassae  veluti  remediis 
vi  propria  instructis,  in  Scirrhum  pylori  et 
aliarum  partium  usi  sunt ;  quae  tamen 
spem  frequentius  fefellisse  opinor. 

III.  Quoniam  cibi  ingesti  non  nisi  paux- 

\ 

illum  pylorum  transgreditur ;  quo  minus 
infelix  inedia  confectus  pereat,  alendus  erit, 
lacte  et  jusculis  opimis  per  alvum  quotidie 
infusis.  Vinum  rubrum  Lusitanicum  quo¬ 
que  concedi  debet,  viribus  perquam  lapsis. 
Quinetiam  carcinomate  jam  torquente,  opio. 

praesertim  innitendum,  quo  dolorem  leni¬ 
amus. 

Curatio  Scirrhi  cardiae  vel  intestino  crasso 
infesti,  ex  jam  dictis  facile  patebit :  neque 
angusti  limites  quibus  opuscula  hujusmodi 
continere  solent,  consiliumve  initum  sermo¬ 
nem  huc  attinentem  produci  sinunt  aut  de¬ 
siderant. 

